Курт Тухолски
Усмивката на Мона Лиза

Превод от немски: Венцеслав Константинов, —

chitanka.info

От тебе не отвръщам аз лице.

Защото над пазача си застиваш

с изящно сплетени ръце

        и се подсмиваш.

Прочута си като онази кула в Пиза,

в усмивката ти виждат иронично тържество.

Но да… Защо се смееш, Мона Лиза?

На нас, заради нас, въпреки нас, със нас —

        или пък за какво?

Без думи учиш ни какъв е земният ни дял.

Понеже, Лизхен, от портрета ти личи,

        че който на света премного е видял,

        усмихва се, ръцете на корема скръства

                и мълчи.

1929

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.